**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 10.01.2024, ora 08:00 – 11.01.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 11.01.2024, ora 07:00**

**RÂURI**

**Debitele au fost, în general, în scădere**.

Debitele se situează la valori în jurul și peste mediile multianuale lunare pe râurile din bazinele hidrografice: Vișeu, Iza, Tur, Someș, Barcău, Crișuri, Mureș, Bega, Timiș, Bârzava, Nera, bazinele superioare ale Jiului, Oltului, cursurile superioare ale Lotrului, Bistriței, Prutului. Pe celelalte râuri debitele se situează la valori cuprinse între 30-90% din normalele lunare, mai mici (sub 30%) pe râurile din bazinele hidrografice: Tazlău, Bârlad, Jijia, afluenții din bazinul inferior al Jiului, unii afluenţi din bazinul inferior al Oltului, unii afluenţi din bazinul superior al Argeșului și pe unele râuri din Dobrogea.

Formațiunile de gheață (gheață la maluri, pod de gheață, năboi, sloiuri) existente în bazinele superioare ale râurilor din nordul, centrul, sudul și estul țării, au fost în extindere şi intensificare.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, în scădere.**

Formațiunile de gheață (gheață la maluri, pod de gheață, năboi, sloiuri) existente pe râurile din nordul, centrul sudul și estul țării vor fi în extindere și intensificare și vor apărea și pe alte râuri mici din zonele montane din nord–vestul țării.

Nivelurile pe râuri la stațiile hidrometrice se vor situa sub **COTELE DE ATENȚIE**.

**DUNĂRE**

**Debitul la intrarea în țară (secțiunea Baziaș) în intervalul 10.01.2024 – 11.01.2024 a fost în creștere, având valoarea de 9000 m3/s**, peste media multianuală a lunii ianuarie (4950 m3/s).

În aval de Porţile de Fier, debitele au fost în scădere la Gruia și pe sectorul Corabia – Oltenița și în creștere pe sectoarele Calafat – Bechet și Călărași – Tulcea.

**Debitul la intrarea în țară (secțiunea Baziaș) va fi în creștere (9200 m3/s).**

În aval de Porţile de Fier debitele vor fi în scădere pe sectoarele Gruia – Bechet și Tr. Măgurele – Olteniţa, staţionare la Corabia şi pe sectorul Călăraşi – Cernavodă şi în creștere pe sectorul Hârşova – Tulcea.

***Se situează în faza I de apărare următoarele sectoare de dig:***

- Peceneaga-Turcoaia, Măcin-Iglița-Carcaliu, Ostrov-Peceneaga, Gârliciu-Dăeni, Smârdan-23 August I, 23 August-Grindu, Ciulineț–Isaccea, Crișan, Letea, Sf. Gheorghe, Tudor Vladimirescu (din administrarea ANAR); Chilia Veche (din administrarea consiliilor locale) - jud. Tulcea.

***Se situează în faza a II-a de apărare următoarele sectoare de dig:***

- R3, R4 (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 10.01.2024, ora 08:00 –11.01.2024, ora 06:00**

**ÎN ŢARĂ**

Valorile termice diurne au crescut față de ziua precedentă, excepție făcând vestul, nord-vestul și parțial centrul țării, unde au fost în scădere, astfel local acestea s-au menținut sub mediile multianuale specifice datei. Dimineața și noaptea vremea a fost rece, geroasă în Moldova, local în Transilvania și izolat în rest. Cerul a fost mai mult senin, dar local în Banat și Crișana în mare parte din interval a fost nebulozitate joasă și ceață asociată cu depunere de chiciură, iar dimineața și noaptea s-a semnalat pe arii restrânse și în Oltenia și izolat în Maramureș. Vântul a suflat slab și moderat, cu ușoare intensificări pe parcursul zilei (rafale de până la 50 km/h) în zona montană (trecător spulberând zăpada) și a litoralului. La ora 20.00, stratul de zăpadă măsurat în platformele stațiilor meteorologice, era prezent în toată zona montană și măsura până la 79 cm în Munții Făgăraș, pe arii extinse în Moldova (până la 27 cm), în cea mai mare parte a Banatului (până la 7 cm), local în Oltenia (până la 3 cm) pe arii restrânse în estul Transilvaniei și izolat în sud-vestul Munteniei (până la 3 cm). Temperaturile maxime s-au situat între -5 grade la Darabani, Iași, Roman, Joseni, Târgu Secuiesc și Banloc și 5 grade la Pătârlagele, iar la ora 6.00 valorile termice se încadrau între -16 grade la Întorsura Buzăului și Vaslui și -2 grade la Cotnari și Tulcea.

*Observaţii: de ieri de la ora 6.00, au fost în vigoare 10 atenționări cod galben pentru fenomene meteorologice periculoase imediate, emise după cum urmează: 4 de SRPV Timișoara, 3 de SRPV Cluj și 3 de SRPV Craiova.*

**LA BUCUREŞTI**

Valorile termice diurne au crescut ușor față de ziua precedentă și s-au apropiat de cele specifice datei, însă dimineața și noaptea vremea a fost în continuare rece. Cerul a fost mai mult senin, iar vântul a suflat slab și moderat. Temperatura maximă a fost de 1 grad la Afumați și Băneasa și 2 grade la Filaret, iar la ora 6.00 se înregistrau -7 grade la Filaret și Băneasa și -6 grade la Afumați.

**3. Prognoza meteorologică în intervalul 11.01.2024, ora 08:00 –12.01.2024, ora 08:00**

**ÎN ŢARĂ**

Vremea va fi rece mai ales dimineața, iar în Moldova, Transilvania și local în celelalte zone va mai fi ger. Cerul se va înnora treptat, la început în jumătatea nordică a țării, iar seara și noaptea și în rest. Va ninge slab, mai ales în a doua parte a intervalului, în nordul, centrul și estul teritoriului și pe arii restrânse în celelalte regiuni. Vântul va sufla slab și moderat, cu intensificări temporare la munte, în special la altitudini mari (rafale de peste 70...90 km/h), trecător viscolind sau spulberând zăpada, dar cu viteze mai mici îndeosebi pe parcursul nopții (în general de 40...50 km/h) și în Moldova, estul Munteniei, Dobrogea și sud-vestul Olteniei. Temperaturile maxime se vor încadra între -4 și 7 grade, iar cele minime între -11 și -1 grad. În vest și pe alocuri în rest va fi ceață.

**LA BUCUREŞTI**

Vremea va fi rece dimineața și noaptea. Cerul va fi senin pe parcursul zilei și mai mult noros noaptea, când vor fi posibile ninsori slabe. Vântul va sufla slab și moderat. Temperatura maximă va fi de 4...6 grade, iar cea minimă de -6...-4 grade.

**4. Buletin nivometeorologic pentru perioada 10.01.2024, ora 20.00 - 12.01.2024, ora 20.00**

**Munţii Făgăraș, Bucegi:** **RISC ÎNSEMNAT (3)**

La peste 1800 m: stratul de zăpadă recent depusă nu va suferi modificări importante, datorită temperaturilor scăzute care încetinesc transformările cristalelor. Acest strat este depus peste zăpada veche, care este stabilizată, tasată și înghețată. Vântul puternic a spulberat zăpada în zonele adăpostite și pe văi, unde se întâlnesc depozite mai mari de zăpadă și troiene ce depășesc pe alocuri 1 metru și care pot fi dislocate doar la supraîncărcări mari. Pe versanți s-au format noi plăci de vânt.

Sub 1800 m, stratul de zăpadă are dimensiuni mai reduse și este alcătuit din zăpada recent căzută, depusă de asemenea peste stratul vechi, în general întărit și stabilizat. Pe anumite văi de la peste 1500 m și în zonele adăpostite se întâlnesc depozite mai însemnate de zăpadă, transportată în perioada anterioară de vântul din altitudine. Temperaturile diurne ușor pozitive vor umezi ușor stratul recent-depus, care poate astfel aluneca peste cel vechi și înghețat.

În aceste condiții, în masivele Bucegi și Făgăraș, la peste 1800 m, se pot declanșa avalanșe de placă la supraîncărcări, riscul declanșării avalanșelor va fi însemnat (3); sub 1800 m, riscul va fi moderat (2).

**Munţii Rodnei, Călimani-Bistriţei, Parâng:** **RISC MODERAT (2)**

Stratul de zăpadă recent depusă este scăzut, iar stratul vechi stabilizat și înghețat în cea mai mare parte. Pe unele văi și în locurile adăpostite se găsesc însă depozite mai însemnate de zăpadă spulberată de vânt, iar la altitudini mari sunt formate plăci de vânt, de grosimi variabile. Pe pantele suficient de înclinate se pot declanșa avalanșe de dimensiuni mici și medii, prin angrenarea stratului puțin rezistent de la suprafață peste straturile mai vechi și izolat dislocarea acestora, sau prin ruperea și alunecarea plăcilor de vânt din apropierea crestelor, riscul fiind amplificat la supraîncărcări. Riscul declanșării avalanșelor este moderat (2) la peste 1800 m și redus (1) sub 1800 m).

**Munţii Ceahlău, Vlădeasa, Țarcu-Godeanu:** **RISC REDUS (1)**

Zăpada recent căzută este scăzută și este depusă peste stratul vechi, în mare parte consolidat, fiind pe alocuri mai însemnat pe văi și zonele adăpostite, unde sunt formate unele depozite. Pe pantele mai înclinate stratul recent depus va putea aluneca pe stratul mai vechi, riscul fiind amplificat la suprasarcini, iar riscul va fi redus (1).

**Evoluția vremii din perioada 09.01.2024 - 10.01.2024:**

Vremea a fost rece, geroasă în zonele înalte și noaptea în întreaga zonă montană. Cerul a fost variabil, cu unele înnorări seara, când a mai nins slab. Stratul de zăpadă a scăzut slab în majoritatea locațiilor și doar izolat a crescut cu 1-2 cm. Vântul a suflat slab și moderat, cu rafale în general de 55...70 km/h, viscolind sau spulberând zăpada. Pe arii restrânse s-a semnalat ceață, asociată în zonele înalte și cu depuneri de chiciură.

**În data de 09.01.2024, la ora 14.00,** stratul de zăpadă din platforma stațiilor meteorologice măsura:

**Carpaţii Meridionali:** 79 cm la Bâlea Lac, 44 cm Vf. Țarcu, 33 cm la Cuntu, 48 cm la Vf. Omu, 26 cm la Parâng, 22 cm la Păltiniș, 10 cm la Sinaia, 8 cm la Predeal, 4 cm la Fundata;

**Carpaţii Orientali:** 62 cm la Vf. Călimani, 46 cm la Bucin, 32 cm la Vf. Iezer, 31 cm la Vf. Lăcăuți, 17 cm la Ceahlău-Toaca, 13 cm la Penteleu;

**Carpaţii Occidentali:** 50 cm la Stâna de Vale, 18 cm la Semenic, 4 cm la Vf. Vlădeasa, 1 cm la Roșia Montană.

**Prognoza vremii în intervalul 10.01.2024, ora 20.00 - 12.01.2024, ora 20.00:**

Vremea va fi rece, geroasă noaptea. Cerul va fi variabil în prima noapte, apoi va prezenta înnorări începând din nordul Carpaților Orientali și va ninge slab în majoritatea zonelor montane. Vântul va sufla slab și moderat, cu intensificări temporare în special la altitudini mari (rafale de peste 70...90 km/h), trecător viscolind sau spulberând zăpada. Izolat și trecător se va semnala ceață, asociată cu depunere de chiciură.

**Temperaturi prognozate în intervalul 10.01.2024, ora 20.00 - 11.01.2024, ora 20.00:**

**Peste 1800 m:** temperaturi minime: -15…-10 grade; temperaturi maxime: -8…-4 grade;

**Sub 1800 m:** temperaturi minime: -11…-8 grade; temperaturi maxime: 0 la 4 grade la început, apoi -5…0 grade.

**Vânt la peste 2000 m:** din sector predominant nord-vestic, cu viteze de peste 70...90 km/h.

**Izoterma de 0 grade:** la începutul intervalului la circa 200 m, apoi în coborâre, spre sol.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

***Agenţia Naţională pentru Protecţia Mediului*** informează că, din rezultatele analizelor efectuate pentru data de 09.01.2024 în cadrul Reţelei Naţionale de Monitorizare, nu s-au constatat depășiri ale pragurilor de alertă pentru NO2 (dioxid de azot), SO2 (dioxid de sulf) și nici ale pragurilor de alertă și informare pentru O3 (ozon).

Nu a fost înregistrată depășirea valorii limită zilnice pentru indicatorul particule în suspensie PM10. Concentrațiile au fost determinate în scop informativ, prin metoda nefelometrică, validarea valorilor urmând a fi efectuată după prelucrarea datelor obţinute prin metoda gravimetrică, care este metoda de referinţă în conformitate cu legislaţia naţională și europeană.

***Agenţia pentru Protecţia Mediului*** ***Dâmboviţa*** și ***Garda Naţională de Mediu - Comisariatul Judeţean*** ***Dâmboviţa*** informează despre producerea, la data de 10.01.2024, în jurul orei 11:30, unui incendiu în care au ars mocnit (predominant cu degajare de fum, fără flacără) deșeuri de natură diversă, depozitate ilegal, în localitatea Bălteni (strada Tufanului), comuna Conțești, judeţul Dâmboviţa. Arderea mocnită a fost observată pe o suprafaţă de aproximativ 150 mp. I.S.U. Dâmboviţa a intervenit cu două autospeciale pentru stingerea incendiilor.

***Agenţia pentru Protecţia Mediului*** ***Hunedoara*** informează că la data de 10.01.2024, în jurul orei 13:00, a fost semnalat un miros puternic de gaz în municipiul Vulcan, judeţul Hunedoara. Din primele verificări a reieșit că sursa ar putea fi instalația de desulfurare a Uzinei Electrice Paroșeni. A.P.M. Hunedoara a montat o pompă de prelevare poluanţi gazoşi în incinta Primăriei Municipiului Vulcan.

La data de 10.01.2024, în jurul orei 11:00, a fost pus în funcţiune în condiţii normale de funcţionare grupul energetic nr. 4 de la SE Paroşeni. Valorile măsurate ale poluanţilor emişi în atmosferă nu au înregistrat depăşiri ale limitelor legale. Mirosul de sulf s-a datorat dioxidului de sulf din gazele de ardere, care în anumite condiţii atmosferice se simte indiferent de valoarea concentraţiei acestuia.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

***Agenţia Naţională pentru Protecţia Mediului*** informează că pentru factorii de mediu urmăriţi nu s-au înregistrat depăşiri ale limitelor de avertizare/alarmare, conform OM 1978/2010, în intervalul 09.01.2024-10.01.2024 şi nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi:

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin reducerea debitelor la sursa r. Miletin – ac. Hălceni corespunzător treptei III de aplicare a restricțiilor;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se aplică situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.